Title: กฎกระทรวงกำหนดหลักเกณฑ์ วิธีการ และเงื่อนไขในการขอรับใบอนุญาต และการออกใบอนุญาตเป็นผู้ประกอบการตรวจสอบมาตรฐาน พ.ศ. 2553

กฎกระทรวง

กฎกระทรวง
กำหนดหลักเกณฑ์
วิธีการ และเงื่อนไขในการขอรับใบอนุญาต
และการออกใบอนุญาตเป็นผู้ประกอบการตรวจสอบมาตรฐาน
พ.ศ.
๒๕๕๓[๑]

อาศัยอำนาจตามความในมาตรา ๕ และมาตรา ๓๓ วรรคสอง
แห่งพระราชบัญญัติมาตรฐานสินค้าเกษตร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงเกษตรและสหกรณ์ออกกฎกระทรวงไว้
ดังต่อไปนี้

ข้อ ๑  ผู้ใดประสงค์จะขอรับใบอนุญาตเป็นผู้ประกอบการตรวจสอบมาตรฐาน
ให้ยื่นคำขอรับใบอนุญาตต่อสำนักงาน
ตามแบบคำขอพร้อมด้วยเอกสารและหลักฐานตามที่ระบุในแบบคำขอนั้น

ข้อ ๒  เมื่อสำนักงานได้รับคำขอตามข้อ ๑
ให้ดำเนินการตรวจสอบคุณสมบัติและลักษณะต้องห้ามของผู้ขอรับใบอนุญาตตามมาตรา ๓๔
ในการตรวจสอบคุณสมบัติตามมาตรา ๓๔ (๒)
ให้สำนักงานประเมินขีดความสามารถและคุณสมบัติของห้องปฏิบัติการของผู้ขอรับใบอนุญาตให้เป็นไปตามประกาศที่คณะกรรมการกำหนดตามมาตรา
๓๔ (๒)
ในกรณีที่คณะกรรมการประกาศกำหนดคุณสมบัติหรือลักษณะต้องห้ามตามมาตรา
๓๔ (๕) ให้สำนักงานประเมินคุณสมบัติและลักษณะต้องห้ามของผู้ขอรับใบอนุญาตให้เป็นไปตามประกาศที่คณะกรรมการกำหนดตามมาตรา
๓๔ (๕) ด้วย

ข้อ ๓  ผู้ประกอบการตรวจสอบมาตรฐานต้องปฏิบัติตามเงื่อนไขดังต่อไปนี้
(๑)
ต้องรักษาไว้ซึ่งคุณสมบัติและต้องไม่มีลักษณะต้องห้ามตามมาตรา ๓๔ ตลอดระยะเวลาที่ได้รับใบอนุญาต
(๒)
ห้ามโฆษณาหรือกล่าวอ้างถึงการตรวจสอบมาตรฐานเกินความจริง
หรือไม่เป็นไปตามที่ได้รับใบอนุญาต
(๓)
ในกรณีที่ผู้ประกอบการตรวจสอบมาตรฐานจะเปลี่ยนแปลงหรือแก้ไขปรับปรุงขีดความสามารถหรือคุณสมบัติของห้องปฏิบัติการตามมาตรา
๓๔ (๒) หรือคุณสมบัติของผู้ประกอบการตรวจสอบมาตรฐานตามมาตรา ๓๔ (๕) แล้วแต่กรณี
ในสาระสำคัญ ให้แจ้งเป็นหนังสือให้สำนักงานทราบล่วงหน้าก่อนดำเนินการ

ข้อ ๔  แบบคำขอรับใบอนุญาตตามข้อ ๑
และใบอนุญาตเป็นผู้ประกอบการตรวจสอบมาตรฐาน
ให้เป็นไปตามที่ผู้อำนวยการกำหนดโดยประกาศในราชกิจจานุเบกษา

ให้ไว้
ณ วันที่ ๑๒ มีนาคม พ.ศ. ๒๕๕๓
ธีระ
 วงศ์สมุทร
รัฐมนตรีว่าการกระทรวงเกษตรและสหกรณ์

หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่มาตรา ๓๓ วรรคสอง
แห่งพระราชบัญญัติมาตรฐานสินค้าเกษตร พ.ศ. ๒๕๕๑
บัญญัติให้การขอรับใบอนุญาตและการออกใบอนุญาตเป็นผู้ประกอบการตรวจสอบมาตรฐานเป็นไปตามหลักเกณฑ์
วิธีการ และเงื่อนไขที่กำหนดในกฎกระทรวง 
จึงจำเป็นต้องออกกฎกระทรวงนี้

ปริยานุช/พิมพ์
๑๙
เมษายน ๒๕๕๓

นันท์นภัสร์/ตรวจ
๑๙
เมษายน ๒๕๕๓

[๑]
ราชกิจจานุเบกษา เล่ม ๑๒๗/ตอนที่ ๒๕ ก/หน้า ๗/๙ เมษายน ๒๕๕๓